Læsø Kommune har besluttet sig for en fast betalt frokostordning for en halv million kroner årligt.

Læsø Kommune er den første og foreløbig eneste kommune, der serverer gratis skolemad til alle elever. Skolemadsordningen har siden februar kørt som et forsøg, og det er så stor en succes, at politikerne netop har besluttet at skolemadsordningen skal være permanent tilbud. Politikerne ser det nemlig som en investering i trivsel og velfærd hos øens børn. Det var oprindeligt skolebestyrelsens ønske om skolemad, der blev hørt af politikerne – og  på grund af kommunens størrelse vil det administrativt slet ikke kunne betale sig at kræve penge ind for maden. Derfor er maden til alle skolens elever helt gratis. - Det løb op i hat og briller og administration, så det kunne ikke betale sig, samtidig ville vi heller ikke være sikker på, at få alle børnene med i madordningen, hvis det kostede penge. Det er vigtigt, at alle er med, så vi ved, at der kommer sund og nærende brændstof på hos elever, og det er vi sikker på nu, når det er gratis og obligatorisk, siger formand for social-, børne- og kulturudvalget i Læsø Kommune, Brian Winther, Danmarksdemokraterne. Effekten af gratis skolemad er endnu ikke officielt evalueret, men på Læsø Skole tør man allerede nu godt give et bud på, hvad en halv time med fællesspisning hver dag giver. - Jeg vil nok komme med det bud, at sidst på dagen har vi færre konflikter end tidligere, simpelthen fordi de har fået noget brændstof i tanken, som gør, at de kan holde til at være i skole også om eftermiddagen,  siger skoleleder Henrik Mogensen, Læsø Skole. Det er Hotel Nygaard, der siden februar har stået for at lave mad til skoleeleverne på Læsø Skole, og der er lutter positive tilbagemeldinger fra lokalsamfundet. - De får en god og nærende kost med mindst 40 procent grøntsager, og så er råvarerne så lokale som muligt. Og jeg ved ud fra den respons, jeg får, at vi gør det fantastisk, siger hoteldirektør Mads Munk Jonasson, Hotel Nygaard. Han står selv i køkkenet og laver skolemaden, og fra næste skoleår er der for ham en helt særlig blandt de omkring 130 elever, der samles på skolen for at spise, nemlig hans egen søn. - Det varmer helt inden i at vide, at han får ordentlig mad,  når han starter i skole, siger Mads Munk Jonasson.